АҞӘА, мшаԥы 4 - Sputnik. Аџьынџьтәылатә еибашьра Ду Аԥснытәи аветеранцәа Аиааира амш азы 50-50 нызқь мааҭ рзыршәеит ҳәа арадио Sputnik иазеиҭеиҳәеит Аԥсны Аџьынџьтәылатә еибашьра Аветеранцәа реидгыла ахантәаҩы ихаҭыԥуаҩ Закан Нанба.
Арҭ аветеранцәа Урыстәылантәи иаку ашәара змауз роуп. Дара зынӡа 15-ҩык ыҟоуп. Абри азы аусдҵа инапы аҵаиҩит уаанӡатәи аԥыза-министр Валери Бганба.
"Ҳтәылауаа зегьы аҵанамкит Владимир Путин иусдҵала иршәоз аԥара аиура. Аԥсны иҟоу 44-ҩык аветеранцәа рҟынтәи 15-ҩык Урыстәыла иҭаҩым. Аԥсны урҭ Урыстәылеиԥш 75-75 нызқьмааҭ рызрымҭеит аха 50-50 нызқьмааҭ рызшәахеит. Уаанӡатәи аԥыза-министр Валери Рамшьыхә-иԥа Бганба ари азҵаара иӡбеит усҟантәи афинансқәа рминистр Џьансыхә Нанба далархәны", - иҳәеит Закан Нанба.
15-ҩык аветеранцәа аԥарақәа рырҭахьеит. Егьырҭ иаанхаз иаку ашәара аҳасабала 75 000 мааҭ роураны иҟоуп.
"Ҳара абри ҳалҳаршеит урыстәылатәи ашәарақәа ирыҵанамкыз рзы. Арҭ аԥарақәа ԥара дук ракәымзаргьы, ргәы иахәап ҳәа сыҟоуп, – иҳәеит Нанба. – Путин иҳәамҭаҿ Урыстәылеи Прибалтикатәи атәылақәеи рҟны инхо аԥара рызшәахоит ҳәа аниҳәа, ҳара ҳветеранцәагьы зегь аҵанакуаз џьыршьеит. Ари асиа иаҵанамкыз, ҳәарада, ргәы рыхьит. Ирзыҟаҳҵаз ашәара агәахәара рызцәырнагеит", - ҳәа азгәеиҭеит Нанба.
Аиааира 75 шықәса ахыҵра амшныҳәаз аибашьра ду аветеранцәа зныктәи аԥарашәарақәа рызшәаразы Владимир Путин аусԥҟа инапы аҵаиҩит 2020 шықәса жәабранмзазы.
Агәазҭаҵагатә ԥарашәарақәа ирыҵаркуеит: Аџьынџьтәылатә еибашьра Ду алахәылацәеи аинвалидцәеи, "Аблокадатә Ленинград ауааԥсыра" ҳәа адырга ҷыда змоу, зықәра намӡацыз афашизм атҟәацәа, Финлиандиеи, Иапониеи, Германиеи рабашьраан иҭахаз рыҳәса, рхацәа. Иааидкыланы 75-75 нызқь мааҭ инаӡо аԥарашәара рзыҟаҵахоит 537,1 нызқьҩык.
Изныктәу 50 000 мааҭ роуеит аибашьра ду атыл аветеранцәа, зықәра намӡацыз аконцлагерқәеи геттои ԥасатәи рытҟәацәа, зынӡа - 601,4 нызқьҩык.
Иара убас шәаԥхьар ҟалоит:
- Хыԥсыра зхыганы ихынҳәыз: Аџьынџьтәылатә еибашьра Ду аветеран Леуарса Ашәба